  Майя Бывальцева VIP-кабинкаос но лулсэрзэс бичатыны яратӥсьёслы платформа пуктозы котырез учкон питранэ Ижкарын. Иворъёсъя «Удмуртия» агентстволы со сярысь вераз Максим Горький нимо гужем садлэн кивалтӥсезлэн коммерци ужъёсъя воштӥсез Карина Хаснутдинова. Солэн кылъёсызъя, аттракционлэн огъя ӝуждалаез 50 метр луоз. 45 метръем питранэз 5 метръем инъет вылэ пуктозы. Питран борды 24 кабинка юнматозы, со пӧлысь дасэз пиялаен ворсамын, кондиционерен но шунтӥсь арбериен луозы. Отын толалтэ но берганы луоз. Эшшо дас кабинкаын пиялалэсь 1,2 метръем борддор лэсьтозы. Озьы ик быдэн ньыль адямилы 2 VIP-кабинкаос чаклалозы, соосты ӝыны часлы басьтыны луоз. Отын пыр адӟиськисьтэм пияла пуктыны но пушсэ чеберъяны малпамын. Лулсэрзэс бичатыны яратӥсьёс понна питранэ усьтэм платформаос пуктозы. Отын берганы мылкыд карисьёсты гидромуфтаен юнматозы. Тодэ вайытом, котырез учкон выль питранэ Ижкарын 1-тӥ куартолэзе лэзьыны малпало. Тегъёс: Мерлык Ижкар Удмуртия шутэтскон  